Οθόνη 4: Ποια στοιχεία παρατηρούμε στην εικόνα; |
| Διδακτικοί στόχοι: Οι μαθητές: να εξοικειωθούν με εικονικές αναπαραστάσεις (μικρόκοσμος) και να συζητήσουν στις ομάδες τους και να αναπτύξουν επιχειρήματα εφαρμόζοντας τη νέα γνώση προκειμένου να απαντήσουν στο ερώτημα που τους τίθεται. Η δραστηριότητα 5 προτείνεται να πραγματοποιηθεί σε τρία βήματα: Στο 1ο Βήμα οι Μ παρατηρώντας μια εικόνα όπου παρουσιάζεται ένα συνηθισμένο τοπίο του πλανήτη μας εκφράζουν τις απόψεις τους αναφορικά με τα στοιχεία που πιστεύουν ότι υπάρχουν στη συγκεκριμένη εικόνα (η οποία είναι ένας μικρόκοσμος). Στο, επόμενο, 2ο Βήμα οι Μ ακολουθώντας τις οδηγίες της δραστηριότητας παρατηρούν στο μικρόκοσμο την αναπαράσταση των τεσσάρων στοιχείων που εμφανίζονται στην εικόνα του τοπίου. Με τον τρόπο αυτό οι Μ σταδιακά αναγνωρίζουν τα τέσσερα στοιχεία του πλανήτη μας μέσα από διαφορετικά μοντέλα (μικρόκοσμους) και κατάλληλα καθοδηγούμενοι οικοδομούν τη γνώση: «ότι η Γη αποτελεί είναι σύστημα». Παράλληλα προετοιμάζονται ώστε να καταστούν στη συνέχεια ικανοί: α) να αναγνωρίζουν τις αλληλεπιδράσεις μεταξύ των στοιχείων, β) να προβλέπουν τα αποτελέσματά τους (π.χ. παγκόσμια περιβαλλοντικά προβλήματα) και γ) να προτείνουν λύσεις ή να αναλαμβάνουν δράσεις. Στο 3ο Βήμα οι Μ καλούνται να απαντήσουν στο ερώτημα: «Τα σύννεφα ανήκουν στην υδρόσφαιρα ή στην ατμόσφαιρα;». Μέσω της δραστηριότητας επιδιώκεται να αναπτυχθεί συζήτηση και προβληματισμός ώστε να εκφράσουν τις απόψεις τους οι Μ και να τις υποστηρίξουν με κατάλληλα επιχειρήματα. Έτσι αναπτύσσονται ανώτερες νοητικές δεξιότητες σε αυτούς και κυρίως η κριτική τους σκέψη, η οποία είναι απαραίτητη σε πολίτες που είναι ευαισθητοποιημένοι, ενδιαφέρονται και συμμετέχουν ενεργά στην αειφόρο ανάπτυξη του πλανήτη που κατοικούν. Ειδικότερα μέσα από τη συζήτηση αναμένεται ότι οι Μ θα χωριστούν σε δύο ομάδες: σε αυτούς που θα υποστηρίζουν την άποψη ότι «Τα σύννεφα ανήκουν στην υδρόσφαιρα.» και σε αυτούς που θα υποστηρίζουν την άποψη ότι «Τα σύννεφα ανήκουν στην ατμόσφαιρα.». Επιδιώκεται οι Μ να καταλήξουν στο συμπέρασμα ότι και οι δύο ομάδες έχουν δίκιο (δεδομένου ότι τα σύννεφα αποτελούνται από το νερό που εξατμίζεται ανήκουν και στην υδρόσφαιρα και στην ατμόσφαιρα) αρκεί να ευσταθούν τα επιχειρήματα που θα αναπτύξουν και να τεκμηριώνονται κατάλληλα από τους ίδιους. Επίσης θα ήταν χρήσιμο, προκειμένου να εμπλουτιστεί η συζήτηση, οι Μ να ανατρέξουν σε πηγές (βιβλία Φυσικών Επιστημών και στο διαδίκτυο). |